Избор из коментара - Конопац, метак, јама и лудачка кошуља

Из истраживања у истраживање – а нарочито од почетка 2019. – бележимо константан раст вербалне агресије и повишеног тона, простачког речника, дивље мржње и отворених претњи, и то нарочито код најстарије популације ("60 плус"), која је очигледно најподложнија малигној пропаганди режимских медија. Ово посебно долази до изражаја када описују појединце из опозиције – нарочито Драгана Ђиласа, Вука Јеремића, Бошка Обрадовића и Сергеја Трифуновића. Најчешће употребљаване речи су: битанга, брука, џукела, лопов, ђубре, шљам, лудак, срамота, бешчасник, непоштен... У сваком случају, неко кога, заправо, треба убити, обесити, линчовати, протерати, затворити.

Типични примери:

Старији пензионер из Крушевца (гласач СНС-а): "Ђиласу бих ставио конопац о врат, Јеремићу исто, да овај први не буде сам. Обрадовићу метак у чело, а Сергеју лудачка кошуља. А могу сви они да се по кратком поступку баце у јаму и затрпају."

Пензионер из Панчева: "Све су то плаћеници, бре!"

Домаћица из околине Крушевца: "Осим Вучића, сви остали су џукеле."

Пензионерка из Пожаревца: "Ма све ће Вучић да запосли, само још није стигао, а сметају му они несоји (Ђилас и екипа) што хоће да руше државу."

Село код Зајечара: "Ђилас и ови око њега су јајаре. Њих све треба редом вешати на Теразијама."

Старији Нишлија: "У опозицији се скупили све лопови и битанге. Они ми преко телевизије говоре најгоре клетве и једино желе да сви ми старији људи и пензионери што пре умремо да они могу мирно даље да се шире."

Средовечна испитаница из јужне Србије: "Сви треба да иду у затвор осим Вучића, јер су 20 година крали, а народ ‘испашћа’. После Слобе, Вучић једини вреди."

Пензионер из Лесковца: "Опозиција – ватају голубове и силују жене."

Пензионер из Врања: "Вук Јеремић – ђубре! Не лопов, него лопурда! Због њега имамо проблем с Косовом! Он је све признао!"

Пензионер из Лесковца: "Бошко Обрадовић је друмски разбојник! Прво је опљачкао цркву, па дијаспору."

Испитаник из Прокупља: "Сергеј Трифуновић је дрогераш, наркоман!"

(Истраживачки тим НСПМ)